## Uredba o unutarnjem ustrojstvu Ministarstva znanosti i tehnologije

### NN 41/2000 (18.4.2000.), Uredba o unutarnjem ustrojstvu Ministarstva znanosti i tehnologije

# VLADA REPUBLIKE HRVATSKE

**959**

Na temelju članka 60. stavaka 1. i 2. Zakona o sustavu
državne uprave (»Narodne novine«, br. 75/93, 48/99
i 15/00), Vlada Republike Hrvatske je na sjednici održanoj
13. travnja 2000. godine donijela

## UREDBU

### O UNUTARNJEM USTROJSTVU MINISTARSTVA ZNANOSTI I TEHNOLOGIJE

I. TEMELJNE ODREDBE

Članak 1.

Ovom Uredbom određuje se unutarnje ustrojstvo Ministarstva
znanosti i tehnologije (u daljnjem tekstu: Ministarstvo), nazivi
upravnih organizacija u sastavu Ministarstva i drugih unutarnjih
ustrojstvenih jedinica, njihov djelokrug, način upravljanja
ovim jedinicama, dnevno radno vrijeme, te okvirni broj državnih
službenika i namještenika za obavljanje poslova.

II. UNUTARNJE USTROJSTVO

Članak 2.

Za obavljanje poslova iz djelokruga Ministarstva ustrojavaju se
sljedeće upravne organizacije u sastavu Ministarstva i druge
unutarnje ustrojstvene jedinice:

1. Kabinet ministra

2. Ured tajnika

3. Uprava za znanost

4. Uprava za informatiku

5. Uprava za tehnologiju

6. Uprava za međunarodnu znanstvenu i tehničku suradnju

7. Uprava za visoku naobrazbu

8. Uprava za pravne i upravne poslove.

III. DJELOKRUG UNUTARNJIH USTROJSTVENIH JEDINICA I NAČIN
UPRAVLJANJA

KABINET MINISTRA

Članak 3.

Kabinet ministra je posebna ustrojstvena jedinica koja za ministra
i njegova zamjenika obavlja: protokolarne, stručne i administrativne
poslove u vezi realizacije programa aktivnosti ministra i njegovog
zamjenika, poslove u vezi osiguranja pravodobne dostave materijala
za Vladu Republike Hrvatske i Hrvatski državni sabor; poslove
u vezi odnosa sa sredstvima javnog priopćavanja; koordiniranje
poslova međunarodne suradnje; stručne i administrativne
poslove u vezi s evidencijom i pohranom povjerljive pošte;
te druge stručne i administrativne poslove koje odredi
ministar.

URED TAJNIKA

Članak 4.

Ured tajnika Ministarstva je posebna ustrojstvena jedinica koja
obavlja upravne, administrativne i stručne poslove za potrebe
Ministarstva u vezi sa: neposrednim usklađivanjem rada upravnih
organizacija u sastavu Ministarstva i drugih unutarnjih ustrojstvenih
jedinica; izradom prijedloga plana rada Ministarstva, temeljem
nacrta planova rada odjela, upravnih organizacija u sastavu Ministarstva
i drugih unutarnjih ustrojstvenih jedinica; ostvarivanjem plana
rada Ministarstva; izdavanjem uputa za rad na ostvarivanju plana
rada Ministarstva; brigom o stručnom usavršavanju
i osposobljavanju državnih službenika i namještenika
i o stanju kadrova u Ministarstvu; neposrednim upravljanjem radom
drugih unutarnjih ustrojstvenih jedinica koje nisu u sastavu upravnih
organizacija u sastavu Ministarstva; brigom o urednom i pravilnom
korištenju imovine i sredstava za rad; nadzorom rada službenika
i namještenika Ministarstva, te obavlja i druge poslove iz
svoga djelokruga i poslove koje odredi ministar.

Za obavljanje poslova u Uredu tajnika Ministarstva ustrojavaju
se sljedeće ustrojstvene jedinice:

1. Odjel za financijsko-planske i računovodstvene poslove,

2. Odjel za opće i kadrovske poslove.

Članak 5.

Odjel za financijsko-planske i računovodstvene poslove
obavlja stručne poslove vezane za: financijsko-planske
poslove, materijalno i investicijsko poslovanje u ustanovama znanosti,
visoke naobrazbe i Ministarstvu; računovodstvene poslove
i druge poslove iz svoga djelokruga i poslove koje odredi ministar.

Za obavljanje poslova u Odjelu za financijsko-planske i računovodstvene
poslove ustrojavaju se sljedeći odsjeci:

1. Odsjek za financijsko-planske poslove,

2. Odsjek za knjigovodstveno-računovodstvene poslove.

Članak 6.

Odsjek za financijsko-planske poslove obavlja upravne i stručne
poslove vezane za izradu i izvršavanje državnog proračuna
za sve korisnike u ustanovama znanosti, visoke naobrazbe i Ministarstvu,
izradu nacrta financijskih planova i programa svih namjena i njihovo
praćenje, organiziranje i provođenje kontrole i nadzora
nad zakonitim i namjenskim trošenjem sredstava svih korisnika
državnog proračuna iz oblasti znanosti i visoke naobrazbe,
praćenje plaća službenika i namještenika
u ustanovama znanosti, visoke naobrazbe i u Ministarstvu, te obavlja
i druge poslove iz svoga djelokruga i poslove koje odredi ministar.

Članak 7.

Odsjek za knjigovodstveno-računovodstvene poslove obavlja
upravne i stručne poslove vezane za: izradu obračuna,
analitičkih kontnih planova, kontiranje, knjiženje
i kontroliranje knjigovodstvene dokumentacije, obračun
plaća i ostalih primanja dužnosnika, državnih
službenika i namještenika, obavljanje gotovinskih i
bezgotovinskih plaćanja svih obveza, vođenje svih potrebnih
knjigovodstvenih evidencija i statistika iz financijskog i materijalnog
poslovanja, sudjelovanje u provođenju nadzora kod svih korisnika
iz djelokruga knjigovodstvenog poslovanja, te obavlja i druge
poslove iz svoga djelokruga i poslove koje odredi ministar.

Članak 8.

Odjel za opće i kadrovske poslove obavlja upravne, stručne
i administrativne poslove u vezi sa: kadrovima Ministarstva; izborom
pristupnika za zapošljavanje; rasporedom državnih službenika
i namještenika; praćenjem promjena u službi državnih
službenika i namještenika; obavljanje poslova pisarnice,
prijepisa i umnožavanja materijala; poslove prijema, otpreme
pošte, arhiviranje i čuvanje arhivske građe koja
nastaje radom u ministarstvu, dostave, fotokopiranja i umnožavanja,
telefoniste, održavanja zgrade i tehničkih pomagala,
čišćenja, te obavlja i druge poslove iz svoga
djelokruga i poslove koje odredi ministar.

Za obavljanje poslova u Odjelu za opće i kadrovske poslove
ustrojavaju se sljedeći odsjeci:

1. Odsjek za opće poslove,

2. Odsjek za kadrovske poslove.

Članak 9.

Odsjek za opće poslove obavlja administrativne i pomoćne
poslove Ministarstva koji se odnose na pisarnicu, poslove prijepisa
i umnožavanja materijala, prijama i dostave pošte, raspoređivanja
akata, otpreme pošte, arhiviranja i čuvanja arhivske
građe, poslove službenog prijevoza, telefonista, održavanja
zgrade i tehničkih pomagala, čišćenja
i druge poslove iz svoga djelokruga i poslove koje odredi ministar.

Članak 10.

Odsjek za kadrovske poslove obavlja upravne i stručne poslove,
koji se odnose na pripremu rješenja i ugovora o radu za državne
službenike i namještenike u ministarstvu, stručno
usavršavanje službenika i namještenika, vođenje
osobnih očevidnika i vođenje dosjea državnih službenika
i namještenika te ostalih evidencija iz radnih odnosa, prijave
i odjave na zdravstveno i mirovinsko osiguranje te obavljanje
svih poslova u svezi prijama državnih službenika i namještenika
u državnu službu i prestanka ove službe, kao i
druge poslove iz svoga djelokruga i poslove koje odredi ministar.

UPRAVA ZA ZNANOST

Članak 11.

Uprava za znanost obavlja upravne i stručne poslove vezane
za: izradu planova znanstvenoistraživačke djelatnosti;
izvršavanje zakona i drugih propisa u vezi s financiranjem
znanstvenoistraživačke djelatnosti iz sredstava državnog
proračuna Republike Hrvatske; stručne poslove za
Nacionalno znanstveno vijeće; provedbu postupka natječaja
za financiranje projekata; utvrđivanje programskih i financijskih
kriterija za ocjenjivanje znanstvenoistraživačkih
projekata i njihovih rezultata; utvrđivanje kriterija za odabir,
program usavršavanja i financiranje znanstvenih novaka; utvrđivanje
kriterija za financiranje znanstvenoistraživačke infrastrukture;
vođenje upisnika znanstvenoistraživačkih i drugih
pravnih osoba i znanstvenih udruga popisa znanstvenika, znanstvenih
novaka i istraživača, te provedbu postupka upisa i
brisanja; evidentiranje ostvarenja znanstvenih istraživanja;
poduzimanje mjera za ostvarenje rezultata znanstvenih istraživanja
u skladu s potrebama društvenog i gospodarskog razvoja; stručne
i administrativne poslove za rad Odbora za dodjelu hrvatskih državnih
nagrada za znanost; organiziranje i provođenje znanstvenoistraživačkog
rada za potrebe obrane Republike Hrvatske, te obavlja i druge
poslove iz svoga djelokruga i poslove koje odredi ministar.

U Upravi za znanost ustrojavaju se sljedeći odjeli:

1. Odjel za kadrove i znanstvenu opremu,

2. Odjel za Nacionalni znanstvenoistraživački program,

3. Odjel za izdavačku djelatnost, skupove i udruge.

Članak 12.

Odjel za kadrove i znanstvenu opremu obavlja upravne i stručne
poslove u vezi sa: vođenjem upisnika znanstvenoistraživačkih
i drugih pravnih osoba; upisnika znanstvenih udruga, vođenjem
popisa znanstvenika, znanstvenih novaka i istraživača;
obračun plaća službenika i namještenika
u javnim institutima i plaća znanstvenih novaka; obračun
materijalnih troškova i praćenje namjenskog i zakonitog
trošenja sredstava; izvršavanjem državnog proračuna
u javnim institutima; upravnim i stručnim poslovima postupka
izbora u znanstvenoistraživačka zvanja; materijalnim
osnovama rada i nabavkom znanstvene opreme, te obavlja druge poslove
iz svog djelokruga i poslove koje odredi ministar.

Za obavljanje poslova u Odjelu za kadrove i znanstvenu opremu
ustrojavaju se sljedeći odsjeci:

1. Odsjek za kadrove, znanstvene ustanove i znanstvene udruge,

2. Odsjek za znanstvenu opremu.

Članak 13.

Odsjek za kadrove i znanstvene ustanove i znanstvene udruge obavlja
stručne i administrativne poslove u vezi sa: utvrđivanjem
uvjeta za upis u upisnik znanstvenoistraživačkih i
drugih pravnih osoba i znanstvenih udruga; svih poslova u vezi
s odobravanjem, financiranjem i praćenjem usavršavanja
znanstvenih novaka; izvršavanjem i praćenjem materijalnih
obveza Ministarstva: plaćama djelatnika u javnim institutima,
hladnim pogonom - materijalnim troškovima instituta te obavlja
i druge poslove iz svoga djelokruga i poslove koje odredi ministar.

Članak 14.

Odsjek za znanstvenu opremu izrađuje analize o opremljenosti
znanstvenih ustanova i potrebnoj opremi za realizaciju projekata;
sudjeluje u izradi rješenja i ugovora o odobrenoj znanstvenoj
opremi znanstvenim i visokoškolskim ustanovama, te obavlja
i druge poslove iz svoga djelokruga i poslove koje odredi ministar.

Članak 15.

Odjel za Nacionalni znanstvenoistraživački program
obavlja upravne i stručne poslove iz područja znanosti
u vezi: provedbe Nacionalnog znanstvenoistraživačkog
programa; djelokruga rada Nacionalnog znanstvenog vijeća
i Znanstvenog vijeća Ministarstva; stručnih i administrativnih
poslova za rad Odbora za dodjelu hrvatskih državnih nagrada
za znanost, realizacije znanstvenih projekata; praćenja
znanstvenih projekata, te obavlja i druge poslove iz svog djelokruga
i poslove koje odredi ministar.

Za obavljanje poslova u Odjelu za Nacionalni znanstvenoistraživački
program ustrojavaju se sljedeći odsjeci:

1. Odsjek za Nacionalno znanstveno vijeće,

2. Odsjek za područna vijeća i projekte,

3. Odsjek za državne nagrade za znanost.

Članak 16.

Odsjek za Nacionalno znanstveno vijeće sudjeluje u: pripremi
sjednica Nacionalnog znanstvenog vijeća; izradi Nacionalnog
znanstvenoistraživačkog programa; praćenju izvršenja
Nacionalnog znanstvenoistraživačkog programa, te obavlja
i druge poslove iz svoga djelokruga i poslove koje odredi ministar.

Članak 17.

Odsjek za znanstvena područna vijeća i projekte obavlja
poslove u vezi sa: prijemom prijedloga projekata; upućivanjem
projekata na recenzije; pripremom ugovora za projekte; praćenjem
rezultata rada na projektu; financijskim praćenjem projekata,
ocjenom završnih izvješća, te obavlja i druge
poslove iz svoga djelokruga i poslove koje odredi ministar.

Članak 18.

Odsjek za dodjelu državnih nagrada za znanost priprema materijale
za sjednice povjerenstava i Odbora za dodjelu državnih nagrada
za znanost kojeg imenuje Hrvatski državni sabor, te obavlja
i druge poslove iz svoga djelokruga i poslove koje odredi ministar.

Članak 19.

Odjel za izdavačku djelatnost, skupove i udruge obavlja
upravne i stručne poslove u vezi: izrade stručnih
i analitičkih podloga i materijala, izvješća
o financiranju izdavačke djelatnosti, znanstvenih skupova
i znanstveno-stručnih udruga, te obavlja i druge poslove
iz svoga djelokruga i poslove koje odredi ministar.

Za obavljanje poslova odjela za izdavačku djelatnost, skupove
i udruge ustrojavaju se sljedeći odsjeci:

1. Odsjek za izdavačku djelatnost,

2. Odsjek za skupove i udruge.

Članak 20.

Odsjek za izdavačku djelatnost obavlja stručne i
administrativne poslove u vezi sa: realizacijom natječaja
za odobravanje pomoći izdavanju znanstveno-stručnih
časopisa, znanstvenih knjiga, sveučilišnih
udžbenika, kao i nabavke strane znanstveno-stručne
literature, te i druge poslove iz svoga djelokruga i poslove koje
odredi ministar.

Članak 21.

Odsjek za skupove i udruge obavlja stručne i administrativne
poslove u vezi sa: odobravanjem pomoći za održavanje
znanstvenih skupova, kongresa; odobravanjem pomoći za rad
znanstveno-stručnih udruga, te obavlja i druge poslove
iz svoga djelokruga i poslove koje odredi ministar.

UPRAVA ZA INFORMATIKU

Članak 22.

Uprava za informatiku obavlja upravne i stručne poslove
vezane za: poticanje i usmjeravanje razvitka informatičke
djelatnosti u Republici Hrvatskoj; planiranje, usklađivanje
i usmjeravanje informatičkog razvoja u znanosti i visokoj
naobrazbi; planiranje, organiziranje i provođenje informatizacije
samog Ministarstva znanosti i tehnologije; praćenje i promociju
naprednih informatičkih rješenja; predlaganje mjera
Vladi Republike Hrvatske i Hrvatskom državnom saboru za poboljšanje
primjene informatičke tehnologije; organiziranje, usmjeravanje
i poticanje suradnje s inozemstvom na području informatičke
djelatnosti; te obavlja i druge poslove iz svoga djelokruga i
poslove koje odredi ministar.

U Upravi za informatiku ustrojavaju se sljedeći odjeli:

1. Odjel za informacijski sustav Ministarstva,

2. Odjel za informacijski sustav znanosti i visoke naobrazbe,

3. Odjel za nacionalnu informacijsku infrastrukturu.

Članak 23.

Odjel za informacijski sustav Ministarstva obavlja poslove vezane
za: planiranje, organiziranje i provođenje informatizacije
samog Ministarstva; razvoj i održavanje internih baza podataka
Ministarstva; uređivanje javnih informacijskih servisa Ministarstva,
te obavlja i druge poslove iz svoga djelokruga i poslove koje
odredi ministar.

Za obavljanje poslova u Odjelu za informacijski sustav Ministarstva
ustrojavaju se sljedeći odsjeci:

1. Odsjek za računalno-komunikacijsku infrastrukturu,

2. Odsjek za baze podataka,

3. Odsjek za informacijsko-dokumentacijsku infrastrukturu.

Članak 24.

Odsjek za računalno-komunikacijsku infrastrukturu bavi
se administriranjem računala u Ministarstvu, održavanjem
lokalne računalne mreže i veze na Internet, te sistemskim
održavanjem informacijskih servisa Ministarstva i drugim
poslovima iz svoga djelokruga i poslovima koje odredi ministar.

Članak 25.

Odsjek za baze podataka bavi se razvojem i održavanjem središnjih
baza podataka u Ministarstvu, te definiranjem i održavanjem
korisničkih aplikacija za pojedine upravne organizacije
i zaposlenike Ministarstva, vodi brigu o dokumentaciji dostupnih
programskih paketa, te obavlja i druge poslove iz svoga djelokruga
i poslove koje odredi ministar.

Članak 26.

Odsjek za informacijsko-dokumentacijsku infrastrukturu uređuje
i održava javni i interni www informacijski servis, brine
se za promociju Ministarstva u elektronskim i drugim medijima,
te obavlja i druge poslove iz svoga djelokruga i poslove koje
odredi ministar.

Članak 27.

Odjel za informacijski sustav znanosti i visoke naobrazbe obavlja
poslove planiranja, usklađivanja i provođenja informatizacije
ustanova znanosti i visoke naobrazbe; razvoja akademske i istraživačke
računalne mreže; nabavke računalne opreme i
programske potpore za ustanove znanosti i visoke naobrazbe, te
obavlja i druge poslove iz svoga djelokruga i poslove koje odredi
ministar.

Za obavljanje poslova u Odjelu za informacijski sustav znanosti
i visoke naobrazbe ustrojavaju se sljedeći odsjeci:

1. Odsjek za programe i projekte informatizacije,

2. Odsjek za izgradnju informacijske infrastrukture.

Članak 28.

Odsjek za programe i projekte informatizacije definira, organizira
i prati programe i projekte kojima se informatizira sustav znanosti
i visoke naobrazbe u cjelini, bavi se projektima primjene informatike
na konkretnim primjerima u ustanovama znanosti i visoke naobrazbe,
te obavlja i druge poslove iz svoga djelokruga i poslove koje
odredi ministar.

Članak 29.

Odsjek za izgradnju informacijske infrastrukture daje podršku
u izgradnji akademske i istraživačke računalne
mreže CARNet i lokalnih mreža unutar ustanova znanosti
i visoke naobrazbe, koordinira nabavku računalne opreme
za ove ustanove, opremanje njihovih računalnih učionica,
nabavku zajedničkih licenci za komercijalne programske
pakete, te obavlja i druge poslove iz svoga djelokruga i poslove
koje odredi ministar.

Članak 30.

Odjel za nacionalnu informacijsku infrastrukturu obavlja upravne
i stručne poslove poticanja i usmjeravanja informatičke
djelatnosti u Republici Hrvatskoj te njenog povezivanja u cjeloviti
informacijski sustav; organizira praćenje i promociju naprednih
informatičkih rješenja u zemlji i inozemstvu; predlaže
mjere Vladi Republike Hrvatske i Hrvatskom državnom saboru
za poboljšanje primjene informatičke tehnologije,
te obavlja i druge poslove iz svoga djelokruga i poslove koje
odredi ministar.

Za obavljanje poslova u Odjelu za nacionalnu informacijsku infrastrukturu
ustrojavaju se sljedeći odsjeci:

1. Odsjek za programe i projekte od nacionalnog interesa,

2. Odsjek za predlaganje i izradbu nacrta propisa.

Članak 31.

Odsjek za programe i projekte od nacionalnog interesa bavi se
velikim informatičkim projektima gdje osim Ministarstva
sudjeluju i druga ministarstva, manjim pilot-projektima koji pronalaze
nove primjene informatičkih tehnologija u znanosti, visokoj
naobrazbi, gospodarstvu i u sličnim slučajevima,
brine se za promociju informatičkih tehnologija u hrvatskim
medijima, te obavlja i druge poslove iz svoga djelokruga i poslove
koje odredi ministar.

Članak 32.

Odsjek za predlaganje i izradbu propisa bavi se izradom nacrta
i podloga za izradu propisa o tehničkim normama vezanim
uz upotrebu informatičkih tehnologija u raznim područjima,
sustavno prati stanje ovih propisa u drugim zemljama, te obavlja
i druge poslove iz svoga djelokruga i poslove koje odredi ministar.

UPRAVA ZA TEHNOLOGIJU

Članak 33.

Uprava za tehnologiju obavlja upravne i stručne poslove
vezane za: predlaganje i izvršavanje zakona i drugih propisa
iz djelokruga Ministarstva; praćenje, ocjenjivanje i analiziranje
stanja tehnologijske razvijenosti u Republici Hrvatskoj i dostignuća
tehnologijskog razvoja u svjetskim okvirima; predlaganje i praćenje
mjera za razvitak i efikasan rad inovativnih potencijala tehnologijskog
stvaralaštva, a naročito razvojnog i inventivnog rada
u Republici Hrvatskoj; predlaganje i praćenje mjera za poticanje
primjene rezultata znanstvenih istraživanja u tehnologijskom
razvoju; predlaganje i praćenje mjera za usklađeni razvitak
svih elemenata inovacijskog lanca i tehnologijske infrastrukture
(obrazovanje, informacijski sistem, zakonska regulativa), te obavlja
i druge poslove iz svoga djelokruga i poslove koje odredi ministar.

U Upravi za tehnologiju ustrojavaju se:

1. Odjel za tehnologijski sustav,

2. Odjel za tehnologijski razvitak.

Članak 34.

Odjel za tehnologijski sustav obavlja upravne i stručne
poslove poticanja i usmjeravanja tehnologijskih djelatnosti u
Republici Hrvatskoj i povezivanje u cjeloviti tehnologijski sustav;
predlaže mjere za poboljšanje primjene u znanju temeljenih
tehnologija, te obavlja i druge poslove iz svog djelokruga i poslove
koje odredi ministar.

Članak 35.

Odjel za tehnologijski razvitak obavlja upravne i stručne
poslove planiranja i usklađivanja tehnologijskog istraživanja
u Republici Hrvatskoj; predlaže mjere za poticanje primjene
rezultata znanstvenih istraživanja u tehnologijskom razvitku,
te obavlja i druge poslove iz svoga djelokruga i poslove koje
odredi ministar.

UPRAVA ZA MEĐUNARODNU ZNANSTVENU I TEHNIČKU
SURADNJU

Članak 36.

Uprava za međunarodnu znanstvenu i tehničku suradnju
obavlja upravne i stručne poslove vezane za: praćenje
razvitka međunarodne, znanstvene, i tehničke suradnje,
te promotivnih aktivnosti vezanih za međunarodnu suradnju;
realizaciju programa znanstvene, i tehničke suradnje s
inozemstvom; formiranje radnih skupina i povjerenstva radi pripreme
odgovarajućih međunarodnih i međudržavnih kontakata
predstavnika Republike Hrvatske u dijelu koji se odnosi na znanstvenu
i tehničku suradnju s inozemstvom; davanje mišljenja,
informacija i prijedloga u vezi s radom mješovitih komisija
i drugih tijela na području navedenih suradnji; obavljanje
poslova vezanih za znanstveno i stručno usavršavanje,
studijske boravke i školovanje stranih građana u Republici
Hrvatskoj i naših građana u inozemstvu; uključivanje
znanstvenika hrvatskog podrijetla u zajednička istraživanja
i druge oblike suradnje; organiziranje rada naših i stranih
stručnjaka u zemlji i inozemstvu; vođenje očevidnika
znanstvene i tehničke suradnje s inozemstvom; praćenje
izvršenja bilateralnih i multilateralnih programa; stručne
i administrativne poslove u vezi sa specijalizacijom i praktičnim
obučavanjem naših i stranih stručnjaka na temelju
međunarodnih, međudržavnih, poslovnih i drugih sporazuma,
te obavlja i druge poslove iz svoga djelokruga i poslove koje
odredi ministar.

U Upravi za međunarodnu znanstvenu i tehničku suradnju
ustrojavaju se sljedeći odjeli:

1. Odjel multilateralne suradnje,

2. Odjel bilateralne suradnje,

3. Odjel za stipendije i tehničku suradnju.

Članak 37.

Odjel multilateralne suradnje obavlja upravne i stručne
poslove vezane za: izradu stručnih i analitičkih
materijala za planove i programe međunarodne znanstvene suradnje
s državama i međunarodnim organizacijama (Europska zajednica,
Ujedinjeni narodi i sl.) ili njihovim agencijama; realizaciju
programa znanstvene i tehničke suradnje; sudjelovanje u
pripremi međunarodnih ili međudržavnih kontakata
Republike Hrvatske koji se odnose na znanstvenu, i tehničku
suradnju; praćenje propisa iz ove oblasti i predlaganje
promjena u propisima; vođenje očevidnika, te obavlja
i druge poslove iz svoga djelokruga i poslove koje odredi ministar.

Za obavljanje poslova u Odjelu multilateralne suradnje ustrojavaju
se sljedeći odsjeci:

1. Odsjek za suradnju s Europskom zajednicom,

2. Odsjek za suradnju s Ujedinjenim narodima,

3. Odsjek za suradnju s vladinim multilateralnim organizacijama
i nevladinim organizacijama.

Članak 38.

Odsjek za suradnju s Europskom unijom obavlja upravne i stručne
poslove vezane za provedbu programa Europske unije (TEMPUS, EURECA,
COST i dr.) i druge poslove iz svoga djelokruga i poslove koje
odredi ministar.

Članak 39.

Odsjek za suradnju s Ujedinjenim narodima obavlja upravne i stručne
poslove vezane za praćenje i provedbu programa organizacija
Ujedinjenih naroda (UNESCO, UNDP itd.) i druge poslove iz svoga
djelokruga i poslove koje odredi ministar.

Članak 40.

Odsjek za suradnju s vladinim multilateralnim organizacijama i
s nevladinim organizacijama i udrugama obavlja upravne i stručne
poslove vezane za praćenje i suradnju s vladinim i nevladinim
organizacijama i udrugama (Srednjoeuropska inicijativa, Alpe-Jadran
itd.) i druge poslove iz svoga djelokruga i poslove koje odredi
ministar.

Članak 41.

Odjel bilateralne suradnje obavlja upravne i stručne poslove
vezane za: znanstvenu, i tehničku suradnju Republike Hrvatske
s drugom državom ili njenim nadležnim tijelima; uključivanje
hrvatskih znanstvenika u znanstveni rad druge države ili
znanstvenika druge države u znanstveni rad u Republici Hrvatskoj,
uključivanje znanstvenika hrvatskog podrijetla u zajednička
istraživanja i druge oblike suradnje; organiziranje znanstvenog
ili stručnog usavršavanja, studijski boravak i školovanja
hrvatskih građana u drugoj državi, i građana ove
države u Republici Hrvatskoj; praćenje izvršavanja
bilateralnih programa znanstvene i tehničke suradnje s
inozemstvom; praćenje propisa iz ove oblasti i predlaganje
promjena u propisima; vođenje očevidnika, te obavlja
i druge poslove iz svoga djelokruga i poslove koje odredi ministar.

Za obavljanje poslova u Odjelu bilateralne suradnje ustrojavaju
se sljedeći odsjeci:

1. Odsjek za Sjevernu i Južnu Ameriku,

2. Odsjek za Europu,

3. Odsjek za Aziju, Afriku i Australiju.

Članak 42.

Odsjek za Sjevernu i Južnu Ameriku obavlja upravne i stručne
poslove vezane za provedbu bilateralnih ugovora o znanstvenoj
suradnji sa zemljama Sjeverne i Južne Amerike i druge poslove
iz svoga djelokruga i poslove koje odredi ministar.

Članak 43.

Odsjek za Europu obavlja upravne i stručne poslove vezane
za provedbu bilateralnih ugovora o znanstvenoj suradnji sa zemljama
Europe i druge poslove iz svoga djelokruga i poslove koje odredi
ministar.

Članak 44.

Odsjek za Aziju, Afriku i Australiju obavlja upravne i stručne
poslove vezane za provedbu bilateralnih ugovora o znanstvenoj
suradnji sa zemljama Azije, Afrike i Australije i druge poslove
iz svoga djelokruga i poslove koje odredi ministar.

Članak 45.

Odjel za stipendije i tehničku suradnju obavlja upravne
i stručne poslove vezane za: izradu nacrta ugovora o bilateralnoj
suradnji za znanstveno i stručno usavršavanje hrvatskih
građana u drugoj državi i građana te države
u Republici Hrvatskoj; izradu nacrta ugovora iz ove oblasti; praćenje
i predlaganje promjena propisa iz svoga djelokruga; programiranje
i upućivanje lektora hrvatskog jezika na inozemna visoka
učilišta; komunikaciju s mrežama za akademsku
razmjenu i priznavanje diploma u inozemstvu, te obavlja i druge
poslove iz svoga djelokruga i poslove koje odredi ministar.

Za obavljanje poslova u Odjelu za stipendije i tehničku
suradnju ustrojavaju se sljedeći odsjeci:

1. Odsjek za akademsku razmjenu (CEEPUS, Fulbright) i priznavanje
diploma (CRONEIC),

2. Odsjek za stipendije i studijske boravke,

3. Odsjek za lektorate.

Članak 46.

Odsjek za akademsku razmjenu podataka i priznavanje diploma obavlja
upravne i stručne poslove vezane za akademsku razmjenu:
studenata i profesora iz zemalja Srednje i Istočne Europe
(CEEPUS), studenata i profesora iz Hrvatske i SAD (Fulbright,
Humphrey, English Teaching Fellow itd.), razmjenu diploma i druge
poslove iz svoga djelokruga i poslove koje odredi ministar.

Članak 47.

Odsjek za stipendije i studijske boravke obavlja upravne i stručne
poslove vezane za znanstvene i stručne boravke temeljene
na bilateralnim i multilateralnim ugovorima, te stipendije Ministarstva
za studij u inozemstvu i druge poslove iz svoga djelokruga i poslove
koje odredi ministar.

Članak 48.

Odsjek za lektorate obavlja upravne i stručne poslove vezane
za razmjenu lektora hrvatskog jezika u svijetu i lektora stranih
jezika u Republici Hrvatskoj i druge poslove iz svoga djelokruga
i poslove koje odredi ministar.

UPRAVA ZA VISOKU NAOBRAZBU

Članak 49.

Uprava za visoku naobrazbu obavlja upravne i stručne poslove
vezane za: provođenje zakona i drugih propisa iz područja
visoke naobrazbe; vrednovanje kakvoće i učinkovitosti
nastavnog, znanstvenog i stručnog rada visokih učilišta;
Nacionalno vijeće za visoku naobrazbu; izradu podloga za
donošenje odluka o razvoju visoke naobrazbe; izradu izvješća
o uvjetima za početak rada visokih učilišta;
izradu kriterija za upis na studij osoba koje studiraju uz potporu
Ministarstva; izradu kriterija i praćenje ostvarenja potpore
Ministarstva; izradu kriterija i praćenje uporabe sredstava
za životni i radni standard studenata; programiranje i popunu
radnih mjesta u javnim visokim učilištima, te obavlja
i druge poslove iz svoga djelokruga i poslove koje odredi ministar.

U Upravi za visoku naobrazbu ustrojavaju se sljedeći odjeli:

1. Odjel za studentska pitanja i nastavu,

2. Odjel za razvoj i analizu visoke naobrazbe,

3. Odjel za kadrove i ustanove visoke naobrazbe.

Članak 50.

Odjel za studentska pitanja i nastavu izrađuje pokazatelje
za procjenu upisnih potreba; izrađuje upute za upis studenata
i koordinira upise studenata; prati razredbene postupke na visokim
učilištima; analizira i prati provedbu upisa, strukturu
pristupnika, uspjeh i efikasnost studiranja studenata; vodi upisnike
studentskih zborova i studentskih udruga, te obavlja i druge poslove
iz svog djelokruga i poslove koje odredi ministar.

Za obavljanje poslova u Odjelu za studentska pitanja i nastavu
ustrojavaju se sljedeći odsjeci:

1. Odsjek za studentska pitanja, studentske zborove i studentske
udruge,

2. Odsjek za kadrovska i nastavna pitanja.

Članak 51.

Odsjek za studentska pitanja, studentske zborove i studentske
udruge obavlja upravne i stručne poslove koji se odnose
na sva pitanja iz područja organizacije rada studenata
u ustanovama visoke naobrazbe i druge poslove iz svoga djelokruga
i poslove koje odredi ministar.

Članak 52.

Odsjek za kadrovska i nastavna pitanja obavlja upravne i stručne
poslove koji se odnose na izradu prijedloga odluka koje se odnose
na zapošljavanje i zamjene zaposlenika na visokim učilištima,
pitanja upisnih kvota, nastave i unapređenja rada i kvalitete
rada na visokim učilištima u Republici Hrvatskoj,
te obavlja i druge poslove iz svoga djelokruga i poslove koje
odredi ministar.

Članak 53.

Odjel za razvoj i analizu visoke naobrazbe obavlja upravne i stručne
poslove u vezi sa: utvrđivanjem potrebnih kadrova u pojedinim
područjima; strukturom znanstveno-nastavnih i nastavnih
zvanja na sveučilištima i ostalim ustanovama visoke
naobrazbe; analizom nastavnih programa, standarda i normativa;
uspjehom studenata; upisom pojedinih programa, te obavlja i druge
poslove iz svoga djelokruga i poslove koje odredi ministar.

Za obavljanje poslova u Odjelu za razvoj i analizu visoke naobrazbe
ustrojavaju se sljedeći odsjeci:

1. Odsjek za razvoj,

2. Odsjek za Nacionalno vijeće za visoku naobrazbu.

Članak 54.

Odsjek za razvoj obavlja upravne i stručne poslove pripreme
dokumenata za izradu nacrta zakona i provedbenih propisa iz oblasti
visoke naobrazbe, pripreme stručnih skupova, analize znanstveno-nastavnih
i nastavnih zvanja, izrade prijedloga za razvoj ustanova visoke
naobrazbe, te obavlja i druge poslove iz svoga djelokruga i poslove
koje odredi ministar.

Članak 55.

Odsjek za Nacionalno vijeće za visoku naobrazbu obavlja
upravne i stručne poslove određene zakonom i drugim
propisima za Nacionalno vijeće za visoku naobrazbu i njegova
stručna povjerenstva, te obavlja i druge poslove iz svoga
djelokruga i poslove koje odredi ministar.

Članak 56.

Odjel za kadrove i ustanove visoke naobrazbe obavlja upravne i
stručne poslove u vezi sa: obračunom plaća
službenika i namještenika u ustanovama visoke naobrazbe
i studentskih centara; obračunom materijalnih troškova;
praćenjem namjenskog i zakonitog trošenja sredstava;
izvršavanjem državnog proračuna u ustanovama
visoke naobrazbe, te obavlja i druge poslove iz svoga djelokruga
i poslove koje odredi ministar.

UPRAVA ZA PRAVNE I UPRAVNE POSLOVE

Članak 57.

Uprava za pravne i upravne poslove obavlja pravne i upravne poslove
iz nadležnosti i djelokruga Ministarstva, koji nisu temeljem
zakona, drugog propisa ili ovom Uredbom stavljeni u djelokrug
drugih ustrojstvenih jedinica Ministarstva, vodi upravni postupak
prvoga i drugoga stupnja; vodi postupke pred Službeničkim
sudom i Upravnim sudom Republike Hrvatske, priprema i izrađuje
nacrte zakona i drugih propisa; izrađuje nacrte, naputke,
pravna stajališta i mišljenja u vezi s provedbom zakona
i drugih propisa u visokoj naobrazbi, znanosti, studentskom standardu
i udrugama; obavlja inspekcijski i upravni nadzor prema posebnim
zakonima; pruža pravnu pomoć drugim upravnim organizacijama
u sastavu Ministarstva kad se radi o pravnoj obradi, koncepciji
ili nacrtu propisa; inicira i predlaže, u okviru Ministarstva,
promjenu ili noveliranje propisa, te obavlja i druge poslove iz
svoga djelokruga i poslove koje odredi ministar.

U Upravi za pravne i upravne poslove ustrojavaju se sljedeći
odjeli:

1. Odjel za pravne poslove,

2. Odjel za upravne poslove,

3. Odjel za inspekcijske poslove.

Članak 58.

Odjel za pravne poslove priprema nacrte prijedloga zakona i drugih
propisa iz područja visoke naobrazbe, znanosti, studentskoga
udruživanja i standarda; analitički prati primjenu
i izvršavanje zakona i drugih propisa iz nadležnosti
Ministarstva; priprema nacrte propisa koje donosi ministar; izradu
naputaka, stručnih mišljenja i objašnjenja u
vezi s primjenom i provedbom zakona, priprema odgovore na zastupnička
pitanja, izrađuje nacrte međunarodnih i međudržavnih
ugovora, pruža pravnu pomoć pojedinim upravnim organizacijama
u sastavu Ministarstva i Uredu tajnika i ustanovama znanosti i
visoke naobrazbe pri izradi pravnih akata i pravnih stajališta,
izrađuje odgovore na upite i pritužbe građana u svezi
primjene propisa iz djelokruga Ministarstva, te obavlja i druge
poslove iz svoga djelokruga i poslove koje odredi ministar.

U Odjelu za pravne poslove ustrojavaju se sljedeći odsjeci:

1. Odsjek za izradu akata,

2. Odsjek za pravnu pomoć.

Članak 59.

Odsjek za izradu akata priprema nacrte prijedloga zakona i drugih
propisa iz područja visoke naobrazbe, znanosti, studentskog
udruživanja i standarda, izrađuje pravilnike, naredbe
i naputke koje temeljem zakonskih ovlaštenja radi provedbe
zakona donosi ministar, daje mišljenja o nacrtima prijedloga
zakona i drugih propisa iz djelokruga ministarstava i drugih tijela
državne uprave, daje stručna mišljenja i objašnjenja
u vezi s primjenom i provedbom zakona i provedbenih propisa i
međudržavnih ugovora, priprema odgovore na zastupnička
pitanja, brine se o pravodobnom pribavljanju materijala od upravnih
organizacija u sastavu Ministarstva i drugih ustrojstvenih jedinica
Ministarstva i upućuje dokumentaciju i materijale Vladi
Republike Hrvatske, Hrvatskom državnom saboru i drugim tijelima
državne vlasti, te obavlja i druge poslove iz svoga djelokruga
i poslove koje odredi ministar.

Članak 60.

Odsjek za pravnu pomoć pruža pravnu pomoć pri
izradi složenijih pravnih akata i pravnih stajališta
iz djelokruga pojedinih upravnih organizacija u sastavu Ministarstva
i Ureda tajnika; pruža pravnu pomoć ustanovama znanosti
i visoke naobrazbe; odgovara na upite pravne prirode građana,
te obavlja i druge poslove iz svoga djelokruga i poslove koje
odredi ministar.

Članak 61.

Odjel za upravne poslove obavlja poslove upravnog nadzora nad
obavljanjem javnih ovlasti ustanova i drugih pravnih osoba iz
djelokruga znanstvenoistraživačke djelatnosti i visoke
naobrazbe i ustanova studentskoga standarda; rješava u drugostupanjskom
upravnom postupku iz nadležnosti Ministarstva; izrađuje
i donosi rješenja u prvostupanjskom upravnom postupku iz
nadležnosti Ministarstva; vodi poslove stegovnog postupka
pred Službeničkim sudom, odgovara na tužbe u
upravnim sporovima, koji se vode protiv rješenja koje donosi
Ministarstvo, vodi propisane očevidnike prema pojedinačnim
upravnim aktima, te obavlja i druge poslove iz svoga djelokruga
i poslove koje odredi ministar.

U Odjelu za upravne poslove ustrojavaju se sljedeći odsjeci:

1. Odsjek za nadzor nad provedbom postupka priznavanja stranih
diploma,

2. Odsjek za upravni nadzor ustanova.

Članak 62.

Odsjek za nadzor nad provedbom postupka priznavanja stranih diploma
obavlja poslove upravnog nazora nad zakonitošću rada
javnih visokih učilišta u provedbi postupaka priznavanja
potpune istovrijednosti odnosno istovrijednosti stranih diploma
i prvostupanjskih rješenja donesenih u ovom postupku; rješava
o žalbama protiv prvostupanjskih rješenja donesenih
u postupku priznavanja potpune istovrijednosti odnosno istovrijednosti
stranih diploma i utvrđivanja sukladnosti nastavnih programa
obrazovnih ustanova Bosne i Hercegovine s nastavnim programima
u Republici Hrvatskoj; čuva dokumentaciju i vodi popis
o provedenim postupcima priznavanja potpune istovrijednosti odnosno
istovrijednosti stranih diploma, odnosno o dijelovima visoke naobrazbe
i ispitima, vodi evidencije međudržavnih ugovora koji
reguliraju ovu oblast i prati stanje u ovoj oblasti, te obavlja
i druge poslove iz svoga djelokruga i poslove koje odredi ministar.

Članak 63.

Odsjek za upravni nadzor ustanova nadzire: provedbu zakona i drugih
propisa te zakonitost rada i općih akata ustanova znanosti,
visoke naobrazbe i drugih pravnih osoba iz oblasti studentskog
standarda te udruga; djelotvornost, ekonomičnost i svrhovitost
rada u obavljanju javnih ovlaštenja; rješavanja u upravnim
stvarima, svrhovitost unutarnjeg ustrojstva i osposobljenosti
zaposlenih u obavljanju javnih ovlaštenja, poduzima zakonom
propisane mjere ako u provedbi upravnog nadzora ocijeni postojanje
određene nezakonitosti i nepravilnosti, te obavlja i druge
poslove iz svoga djelokruga i poslove koje odredi ministar.

Članak 64.

Odjel za inspekcijske poslove obavlja poslove inspekcijskog nadzora
nad zakonitošću rada ustanove visoke naobrazbe, znanstvenoistraživačke
djelatnosti i znanstvenih udruga, ustanova studentskog standarda
i studentskoga zbora prema posebnim zakonima; vodi propisane očevidnike;
sudjeluje u izradbi propisa iz inspekcijskog nadzora, te obavlja
i druge poslove iz svoga djelokruga i poslove koje odredi ministar.

U Odjelu za inspekcijske poslove ustrojavaju se sljedeći
odsjeci:

1. Odsjek za neposredni inspekcijski nadzor,

2. Odsjek za pripremu i izradu akata.

Članak 65.

Odsjek za neposredni inspekcijski nadzor obavlja neposredni inspekcijski
nadzor izravnim uvidom u opće i pojedinačne akte,
uvjete i način rada ustanova visoke naobrazbe, znanstvenoistraživačke
djelatnosti i znanstvenih udruga, ustanova studentskog standarda
i studentskog zbora i u drugim slučajevima određenim
posebnim propisima; poduzima zakonom i drugim propisom predviđene
mjere da se ustanovljeno stanje i poslovanje uskladi sa zakonom
i drugim propisom, te obavlja i druge poslove iz svoga djelokruga
i poslove koje odredi ministar.

Članak 66.

Odsjek za pripremu i izradu akata priprema i izrađuje prvostupanjska
rješenja donesena u inspekcijskom postupku; obavlja upravne
i stručne poslove u vezi s izvršenjem inspekcijskih
rješenja; priprema odgovore na pritužbe građana
na rad i postupanje inspekcije; priprema izvješća Vladi
Republike Hrvatske i Hrvatskom državnom saboru s prijedlogom
mjera za unapređenje stanja; daje stručna mišljenja,
tumačenje i upute u vezi s primjenom propisa koji se nadziru;
izrađuje stručne podloge za izradu zakona i drugih
propisa; daje smjernice za rad i provođenje propisa, te obavlja
i druge poslove iz svoga djelokruga i poslove koje odredi ministar.

IV. UPRAVLJANJE MINISTARSTVOM

Članak 67.

Ministar predstavlja Ministarstvo i upravlja njegovim radom.

Zamjenik ministra obavlja poslove koje mu povjeri ministar, te
zamjenjuje ministra u slučaju njegovog izbivanja ili spriječenosti.

Radom upravnih organizacija u sastavu Ministarstva upravljaju
pomoćnici ministra.

Radom Ureda tajnika upravlja tajnik Ministarstva.

Radom odjela upravljaju načelnici odjela.

Radom Kabineta ministra upravlja tajnik Kabineta.

Radom odsjeka upravlja donačelnik.

Članak 68.

Zamjenik ministra, tajnik Ministarstva i pomoćnici ministra
odgovorni su za svoj rad ministru.

Načelnici odjela u sastavu upravnih organizacija u sastavu
Ministarstva odgovorni su za svoj rad pomoćniku ministra
koji upravlja tom upravnom organizacijom, zamjeniku ministra i
ministru.

Načelnici odjela u Uredu tajnika odgovorni su za svoj rad
tajniku ministarstva i ministru.

Donačelnici odsjeka odgovoran je za svoj rad načelniku
odjela, pomoćniku ministra, zamjeniku ministra i ministru.

Članak 69.

Ovlasti i odgovornosti državnih službenika i namještenika
pobliže će se utvrditi Pravilnikom o unutarnjem redu
Ministarstva znanosti i tehnologije.

Članak 70.

Dnevno radno vrijeme službenika i namještenika upravnih
organizacija u sastavu Ministarstva i drugih unutarnjih ustrojstvenih
jedinica Ministarstva je od 8.30 - 16.30.

V. DRŽAVNI SLUŽBENICI I NAMJEŠTENICI MINISTARSTVA

Članak 71.

Poslove i zadatke iz djelokruga Ministarstva zavisno o vrsti,
složenosti, stručnoj spremi i drugim uvjetima obavljaju
državni službenici i namještenici, raspoređeni
u službenička zvanja i na namještenička
radna mjesta, u skladu sa Zakonom o državnim službenicima
i namještenicima i o plaćama nositelja pravosudnih
dužnosti (»Narodne novine«, br. 74/94, 86/94, 7/95
i 75/95) i propisima donesenim za njegovo izvršenje.

Okvirni broj državnih službenika i namještenika
potrebnih za obavljanje poslova iz djelokruga Ministarstva nalazi
se u tablici koja je sastavni dio ove Uredbe i ne objavljuje se
u »Narodnim novinama«.

VI. SURADNJA S DRUGIM TIJELIMA DRŽAVNE UPRAVE TE
S PRAVNIM OSOBAMA KOJE IMAJU JAVNE OVLASTI

Članak 72.

Ministarstvo surađuje s drugim tijelima državne uprave
i s pravnim osobama koje imaju javne ovlasti, a u vezi ostvarivanja
stručnih i upravnih poslova iz djelokruga Ministarstva.

Za raspravljanje o pojedinim pitanjima iz djelokruga Ministarstva,
utvrđivanja nacrta propisa, davanja stručnih mišljenja
i prijedloga o značajnim pitanjima iz djelokruga Ministarstva,
ministar može osnivati radne grupe.

Djelokrug i način rada radnih grupa utvrđuje se aktom
o osnivanju.

VII. PRIJELAZNE I ZAVRŠNE ODREDBE

Članak 73.

Pitanja od značenja za rad Ministarstva koja nisu uređena
Zakonom o državnim službenicima i namještenicima
i o plaćama nositelja pravosudnih dužnosti, Uredbom
o načelima za unutarnje ustrojstvo i o radnom vremenu tijela
državne uprave i ovom Uredbom, uredit će se Pravilnikom
o unutarnjem redu, a osobito broj potrebnih državnih službenika
i namještenika s naznakom njihovih osnovnih poslova i zadataka
i stručnih uvjeta potrebnih za njihovo obavljanje, njihove
ovlasti i odgovornosti, te druga pitanja od značenja za
rad Ministarstva.

Pravilnik o unutarnjem redu ministar će uskladiti s ovom
Uredbom najkasnije u roku od 60 dana od dana njenog stupanja na
snagu.

Članak 74.

Danom stupanja na snagu ove Uredbe prestaje važiti Uredba
o unutarnjem ustrojstvu Ministarstva znanosti i tehnologije, klasa:
023-03/95-01/21, urbroj: 5030104-95-2, od 5. listopada 1995. godine.

Članak 75.

Ova Uredba stupa na snagu osmog dana od dana objave u »Narodnim
novinama«.

Klasa: 023-03/00-01/26
Urbroj: 5030104-00-1
Zagreb, 13. travnja 2000.

Predsjednik
**Ivica Račan**, v. r.

Uredba, NN 41/2000-959